Title: Zxczxc
Author: Karol Bergmann
Last saved by: Jozef Jurkovič
Company: FEI

Správa zo zahraničnej pracovnej cesty
1.  Účastník ZPC:
Jozef Jurkovič, riaditeľ odboru vysokoškolského vzdelávania
2.  Zahraničná pracovná cesta:
Francúzsko, Paríž, 19.-20.4.2015, rada programu GB IMHE.
3.  Rámcový program pobytu:
19.04.2015 transfer do Paríža
20.04.2015 rokovanie a návrat
4. Stručný priebeh rokovaní, resp.  študijného pobytu:
Na úvod rokovania bol schválený program, zápis z predchádzajúceho rokovania a informácia riaditeľa EDU o ostatnom vývoji v rámci OECD a štátov. 
Hlavnou aktivitou tohto roka v rámci programu je konferencia o budúcnosti vysokého školstva, ktorá sa koná v októbri 2015 v Singapure. Predseda GB IMHE informoval o aktuálnom stave príprav. Spíkri na plenárne podujatia sú potvrdení, singapurská vláda poskytuje značnú súčinnosť a podporu celému podujatiu. Program je relevantný naprieč regiónmi, hlavnou cieľovou skupinou je ale Ázia. Otvorení ešte zostávajú prednášatelia na paralelných workshopoch. Program konferencie je relevantný a zaujímavý aj pre SR.
Rada programu vzala na vedomie informáciu o rozpočte programu. Sekretariát predstavil tri možnosti pre ďalšie financovanie programu. Prvá možnosť je ponechať súčasný systém inštitucionálneho členstva s rovnakým poplatkom, čoho negatívom je potreba vysokého počtu členov a vysokými jednotkovými nákladmi na administráciu členstva, druhá možnosť je prejsť na obvyklý spôsob, že členom sú štáty, čo by znamenalo nárast poplatku pre SR desať a viac násobne, a tretia možnosť je ukončenie programu. Možnosti sú otvorené a budú ďalej diskutované aj  v rámci OECD a jej priorít na ďalšie aktivity v oblasti vysokého školstva. Otvorená bola aj otázka relatívne vysokých nákladov na program z titulu súčasti OECD a nedostatočné personálne zabezpečenie pre ďalšie aktivity/projekty. Okrem zasielania štvrťročných reportov o relevantných aktualitách, je plánovaná ročná správa o stave vysokého školstva a konferencia (bez financovania z OECD), čo je vnímané kriticky a nenapĺňa očakávania.
Od predchádzajúce stretnutia sa uskutočnilo niekoľko webinárov, na ktorých sa malo diskutovať o ďalšom smerovaní programu. Zapojenie bolo relatívne nízke a tak zostalo viac otvorených otázok ako navrhnutých riešení. Ide o vzájomne prepojené aktivity – priorita/zámery OECD v oblasti vysokého školstva, relevantnosť ponuky programu pre členov a aktuálna personálna kapacita na ďalšie aktivity.
Predseda GB IMHE pripraví pozičný dokument, ktorý bude daný na pripomienkovanie v elektronickej forme.
 Popoludňajší blok bol venovaný trom prezentáciám. Prvá prezentovala aktivity OECD v oblasti regionálneho rozvoja s využitím potenciálu vzdelávania (LEED), ako aj s nástrojom pripravenom spoločne s EK pre vysoké školy na reflexiu „podnikavosti“ vysokých škôl (heinnovate.eu – vysoké školy už o ňom boli v minulosti informované). V rámci LEED je možné vypracovať štúdiu o využívaných nástrojoch v tejto oblasti a možných riešeniach pre podporu rastu ekonomiky s využitím lokálneho potenciálu a vzdelávacieho systému.
Druhá prezentácia bola zameraná na prezentovanie aktivít v rámci vzdelanostného triangla – vedomosti, výskum, inovácie a aktivity v OECD v tejto oblasti. Opäť je možné si dať spracovať národnú štúdiu.
Posledná prezentácia sa týka krátkych programov, ktoré sú súčasťou vzdelávacieho systému vo viacerých štátoch. Ide o 6 mesačné až dvojročné programy, v rámci ktorých účastník trénuje/zlepšuje obvykle konkrétne zručnosti. Krátko bol diskutovaný potenciál/úloha vysokých škôl v tejto oblasti.
Ďalšie rokovanie rady je plánované na 16. novembra 2015, zváži sa, či by nebolo možné rokovanie presunúť do Singapuru v rámci pripravovanej konferencie. 
5.  Odporúčané závery:
Súčasná situácia programu je nejasná. Je potrebné byť v kontakte s MZVaEZ SR ohľadne úhrady členského a podmienok, za ktorých by bolo pre SR prijateľné jeho zvýšenie. V prípade, že OECD nepredstaví jasnú predstavu ďalšieho smerovania programu, je potrebné sa vrátiť k otázke k pokračovaniu zotrvania programu a riešenia prípadných národných záujmov ad hoc konzultáciou. 
6.   Prehľad prinesenej dokumentácie a miesto jej uloženia
Bez.
7.   Osobitne vyhodnotený očakávaný prínos ZPC
Cesta splnila svoj účel. V rámci rokovania boli prediskutované súčasné otázky fungovania programu, jeho financovania a ďalšej perspektívy. Súčasne boli získané informácie z iných programov, ktoré môžu byť využité pre ďalšiu činnosť odboru vysokoškolského vzdelávania.
8.    Spôsob zverejnenia výsledkov ZPC, prenos získaných informácií
Súhlasím so zverejnením správy na internete
Správa sa poskytne na vedomie SZ SR pri OECD, IVP (väzba na EDPC).
Správu vypracoval: Jozef Jurkovič
Dátum: 22.04.2015
Správu schválil:  Peter Plavčan